Asia C-562/08

Müller Fleisch GmbH

vastaan

Land Baden-Württemberg

(Bundesverwaltungsgerichtin esittämä ennakkoratkaisupyyntö)

”Naudan spongiformisen enkefalopatian seurantajärjestelmä — Asetus (EY) N:o 999/2001 — Yli 30 kuukauden ikäiset nautaeläimet — Tavanomaisissa olosuhteissa tapahtuva teurastus — Ihmisravinnoksi tarkoitettu liha — Pakollinen seulontatesti — Kansallinen lainsäädäntö — Testausvelvollisuus — Laajentaminen — Yli 24 kuukauden ikäiset nautaeläimet”

Unionin tuomioistuimen tuomio (toinen jaosto) 25.2.2010 I ‐ 1393

Tuomion tiivistelmä

Maatalous – Eläinten terveyttä koskevan jäsenvaltioiden lainsäädännön lähentäminen – Naudan spongiformiseen enkefalopatiaan liittyvät suojatoimenpiteet

(Euroopan parlamentin ja neuvoston asetuksen N:o 999/2001, sellaisena kuin se on muutettuna asetuksella N:o 1248/2001, 6 artiklan 1 kohta sekä asetuksen liitteessä III olevan A luvun I osa)

Tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä annetun asetuksen N:o 999/2001 6 artiklan 1 kohta ja asetuksen liitteessä III olevan A luvun I osa, sellaisena kuin liite on muutettuna asetuksella N:o 1248/2001, eivät ole esteenä sellaiselle kansalliselle lainsäädännölle, jonka mukaan kaikki yli 24 kuukauden ikäiset nautaeläimet on testattava naudan spongiformisen enkefalopatian (BSE) toteamiseksi.

Unionin oikeuden yleisiin oikeusperiaatteisiin kuuluvan suhteellisuusperiaatteen mukaan tällaiset testit ovat nimittäin lainmukaisia ainoastaan, jos ne ovat tarpeellisia niillä lainmukaisesti tavoiteltujen päämäärien toteuttamiseksi ja tähän soveltuvia, sekä niin, että silloin, kun on mahdollista valita usean tarkoituksenmukaisen toimenpiteen välillä, valitaan vähiten rajoittava, eivätkä toimenpiteistä aiheutuvat haitat saa olla liian suuria tavoiteltuihin päämääriin nähden.

Testien ottaminen käyttöön kaikkien 24–30 kuukauden ikäisten nautaeläinten osalta on keino, jolla BSE-tapaus voidaan todeta tähän ikäluokkaan kuuluvissa eläimissä ja näin saavuttaa edellä mainitulla asetuksella tavoiteltu päämäärä, joka on sen oikeudellisen perustan eli 152 artiklan 4 kohdan b alakohdan mukaan kansanterveyden suojeleminen. Lisäksi tämän toimenpiteen tarpeellisuudesta on muistutettava, että jäsenvaltioilla on harkintavalta tällä alalla. Näin ollen se, että jäsenvaltio antaa sääntöjä, jotka eivät ole yhtä ankaria kuin toisen jäsenvaltion antamat säännöt, ei merkitse sitä, että näillä toisen jäsenvaltion määräyksillä rikottaisiin suhteellisuusperiaatetta. Myöskään se, että yhteisöjen lainsäätäjä on reagoinut 28 kuukauden ikäisten nautaeläinten ryhmässä löydettyihin yksittäisiin BSE-tapauksiin määräämällä yli 24 kuukauden ikäisille nautaeläimille tehtävistä sellaisista testeistä, jotka ovat vähemmän kattavia kuin jonkin jäsenvaltion käyttöön ottamat testit, ei merkitse sitä, etteikö tämä jäsenvaltio voisi perustellusti katsoa, että kyseiset testit ovat tarpeen. Asiassa ei myöskään vaikuta siltä, että pääasiassa kyseessä olevan kaltaisella kansallisella toimenpiteellä ylitettäisiin se, mikä on tarpeen kansanterveyden suojelemista koskevan tavoitteen, sellaisena kuin se on mainittu asetuksessa N:o 999/2001, saavuttamiseksi.

(ks. 32 ja 43–48 kohta sekä tuomiolauselma)